**RAZISKOVALNA DEJAVNOST**

*Kar je naučeno v mladosti, je vklesano v kamen.*

 *Indijanski pregovor*

»*Si lahko predstavljamo, kakšen bi bil svet brez raziskovalcev? Kako bi iznašli glasbo, če ne bi pred 60 tisoč leti iznašli prve piščali? Kako bi zapisovali in brisali misli, če ne bi v 15. stoletju izumili prvega svinčnika? In kako bi živeli brez časopisa, ki je prvič izšel v 16. stoletju, in kako raziskovali brez mikroskopa, ki je bil tudi iznajden takrat? Kje bi bili brez daljnogleda, logaritmov, lonca na pritisk, ki so sad raziskovanja 17. stoletja? Kaj bi kavarne brez klavirja iz leta 1709? Pa brez parnika in vseh mnogoterih iznajdb 19. in 20. stoletja? Svet bi se ustavil!*« Tako je lani na podelitvi priznanj mladim raziskovalcem v Narodnem domu razmišljal naš dijak Luka Marcen, ki je prireditev tudi vodil.

Ker se na naši gimnaziji zavedamo pomena raziskovanja, nas zelo veseli, da se veliko dijakov odloča za to, včasih res trnato pot. Tako smo letos bogatejši za pet zelo kvalitetnih nalog, čeprav je bilo v začetku prijavljenih 11. Jeseni se zdi še vse možno, pomlad je daleč, delovna vnema na višku, vendar raziskovanje zahteva veliko vloženega dela, odrekanja, tudi kakšno slabšo oceno v šoli. Na koncu pa smo zadovoljni vsi, dijaki, ki dosežejo zastavljeni cilj, in mentorji, ki jih pri tem spodbujamo in vodimo.

V Celju usmerja raziskovalno delo Komisija Mladi za Celje. Zahtevno nalogo ocenjevalcev raziskovalnih nalog na občinski ravni prevzamejo strokovne komisije z različnih področjih. V njih sodeluje tudi veliko naših profesorjev. Ocena vsake naloge je sestavljena iz ocene izdelka in ocene javnega zagovora. Naloge so nato razvrščene v tri skupine:

I. skupina: od 90 % do 100 %

II. skupina: od 75 % do 89 %

III. skupina: od 50 % do 74 %

Naloge, ki ne dosežejo 50%, se uvrstijo med seminarske naloge.

Občinsko srečanje je bilo 7. 4. 2014 na ŠCC. Naši dijaki so bili zelo uspešni, saj so se prav vse naloge uvrstile v prvo skupino. Raziskovalne naloge so bile ocenjene zelo visoko:

* naloga **Vpliv pozitivno nabitih proteinov na internalizacijo eksogene DNK** (avtorja Jan Gojznikar iz 4.c in Nejc Kejžar iz 4. a, mentorici mag. Mojca Alif, prof., in dr. Mojca Benčina) je dosegla oceno 100 %,
* naloga z naslovom **Na sledi petemu okusu** (avtorici Jana Gulin iz 3. e in Diana Podgoršek iz 3. č, mentorica Tatjana Jagarinec, prof.) je prav tako dosegla oceno 100 %,
* raziskovalna naloga **Je latinščina res mrtev jezik?** (avtorice Ana Pasarič, Neža Komel in Ana Klemen, vse iz 3. e, mentorici Ivana Šikonija, prof., in Irena Robič Selič, prof.) je dosegla oceno 100 %,
* naloga **Sto let celjske palače znanja** (avtor Urh Ferlež iz 1. e, mentorja  Marko Moškotevc, prof., in Vesna Milojević, prof.) je dosegla oceno 99 % in
* naloga z naslovom **Semena: naš zaklad, naša prihodnost** (avtorica Sara Črepinšek, 2. b, mentorica Nataša Marčič, prof.) je prav tako dosegla oceno  99 %.

Vse naloge so se uvrstile na 48. Srečanje mladih raziskovalcev v Mursko Soboto. V hudi konkurenci so naši gimnazijci osvojili eno zlato, eno srebrno in tri bronasta priznanja.

**Zlato priznanje** je osvojila naloga

Vpliv pozitivno nabitih proteinov na internalizacijo eksogene DNK

(J. Gojznikar, N. Kejžar, mag. M. Alif, prof., in dr. M. Benčina);

**srebrno priznanje** je osvojila naloga

Sto let celjske palače znanja (U. Ferlež, M. Moškotevc, prof., in V.Milojević, prof.);

**bronasto priznanje** pa naloge:

Na sledi petemu okusu (J. Gulin in D. Podgoršek, T. Jagarinec, prof.),

Je latinščina res mrtev jezik? (A. Pasarič, N. Komel in A. Klemen, I. Šikonija, prof., in I. Robič Selič, prof.),

Semena: naš zaklad, naša prihodnost (S. Črepinšek, N. Marčič, prof.).

Kot je zaključil Luka: »*Svet bi se ustavil, če danes ne bi bilo vas. Kajti brez raziskovanja ni razvoja, brez razvoja pa ni napredka, brez napredka pa se sesedemo sami vase. Vi, raziskovalci, iščete nove, naprednješe in hitrejše poti do znanih ciljev. Iščete nove cilje starih poti in delate svet lepši, uporabnejši, varnejši. Z raziskovanjem odkrivate napravilnosti našega delovanja, celotne družbe in z intenzivnim delom opozarjate na napake, ki se jih zato lahko odpravi. Raziskovalci na svojih plečih držite celoten ustroj sveta, saj s tem, ko nas poskušate narediti manj občutljive, močnejše in manj prikrajšane za karkoli, podpirate vso drugo delovanje sveta.*

*Hvala vam, ker se nam ni treba bati, da bo svet ostal tak, kot je, ampak bomo vedno dobili nove odgovore na vprašanja in vedno novo vprašanje na že rešen odgovor.*«

Čestitke vam, mladi raziskovalci, in hvala vam, mentorji, ki dajete mladim najboljšo popotnico za življenje.

 Nataša Marčič, prof.,

 koordinatorica RD